  Анжелика Тихонова корреспондент Ижкарын Удмурт кун университетлэн лыдӟетъюртаз ӧнер устолыкъя «Егит ӧнерчи но нодъясь» II улосвылкуспо конкурсын вормисьёсты шараязы. Вожвылъяськонэ удмурт кылэз дышетӥсь школаосысь али кутскись но кема аръёс ӵоже ужась дышетӥсьёс пыриськизы. Ужрадэ ивортодэтъя «Удмуртия» агентстволэн корреспондентэз но вуылӥз. Вормисе Пичи Пурга ёросысь Баграш-Бигра шор ёзо школаысь покчи классъёсты дышетӥсьёс Алина Борисова (нодъясь) но Алина Косарева (егит ӧнерчи), озьы ик Дэри ёросысь Изгуртысь шор ёзо школаысь удмурт кылъя дышетӥсь Галина Мамонтова (нодъясь) но покчи классъёсты дышетӥсь Анна Рождественская (егит ӧнерчи) потӥзы. Алина Андреевна Борисова дышетӥсь луыса 29 ар тырше ини. Нош Алина Александровна Косарева со вӧзы ужаны куинь ар талэсь азьло гинэ басьтӥськиз. Соос ӵошен куинетӥ классэз нуо, оглом 27 пиналлы тодон-валан пыӵато. Алина Андреевна пусъе, егит дышетӥсен озьы ужа, кызьы куке но аслаз дышетӥсьёсыз соин, егит ӧнерчиен, ужазы: тупаса, юрттыны тыршыса, эш кариськыса. Мар солэн уггес пӧрмы, маин шугъяськонэз вань, соин со мон доры лыктэ. Нош методикаосты, технологиосты со тросгес тодэ, соин ик мае тодэ, мыным но сётыны быгатэ. <…> Бигра школаын котькуд дышетӥсь ог-огзэ валаса, ог-огезлы юрттыса ужа, соин ик шугъяськонъёсмы чик но ӧвӧл шуыны уз луы, дыр, но мае ке ум ке валаське, ми ог-огмы доры мынӥськом, юаськом, кыӵе ке ужпумез ӵошен лэсьтӥськом Алина Борисова, Баграш-Бигра шор ёзо школаысь дышетӥсь Пичи Пурга ёросысь вормисьёс Фото: Анжелика Тихонова © udmurt.media Изгуртысь егит дышетӥсь Анна Юрьевна Рождественская школаын кыкетӥ арзэ тырше. Отчы Глазкарысь институтэз йылпумъямез бере интыяськи, шуэ. Ӧнерчи кыкетӥ классэ ветлӥсь 18 пиналъёсты дышетэ. Ужез туж яра шуыса пусъе. Нош бадӟым юрттэт нодъясез, Галина Мамонтова, сётэ. Со мынам опорае, бадӟым поддержкае. Мон солы та конкурс сярысь верай но, со мыным, ойдо, пыриськом, мон тонэ поддержать каро, шуиз. Кыӵе ке шуг-секытъёс ке пото, со доры бызьыса мынӥсько, солэсь визь-кенеш юасько. Солэн бадӟым опытэз бере, мон со вылэ оскиськисько. Со мыным туж зол юрттэ. Сотэк мынам уже ӧз пӧрмысал, дыр Анна Рождественская, Изгурт шор ёзо школаысь дышетӥсь Дэри ёросысь вормисьёс Фото: Анжелика Тихонова © udmurt.media Конкурслэн бадӟым кулэлыкез сярысь Дэри ёросысь Лудорвай шор ёзо школалэн кивалтӥсез, удмурт кылъя но литературая дышетӥсь Надежда Мерзлякова вераз. Со туж тунсыко, туала шуиз. Асьмеос нылпиез школаысь ваньзэ быгатӥсь, ваньзэ тодӥсь но ваньзэ валась поттыны кулэ. Кыӵе шуг-секытъёсын пумиськиськом? Кызьы асьмеос ужаны быгатӥськом егит дышетӥсьёсын? Соос но нылпиос ук. Соос нырысетӥ арзэ школае лыкто но куддыръя ведь соосты чаклась но ӧвӧл тыро-пыдо. <…> Мон туж данъяськисько туала егит дышетӥсьёсын, кудъёсыз федерал стандартъёсъя тодон-валанэн лыкто ини. Милемлы, мӧйы дышетӥсьёслы, со стандартъёсты улоназы пыӵатыны юрттыны кулэ. Тодыны со одӥг, нош сое ужын кутыны быгатыны кулэ Надежда Мерзлякова, Лудорвай шор ёзо школалэн кивалтӥсезДышетӥсь пусйиз, конкурс туж умой радъямын шуыса, со логикаез азинтэ, малпаськытэ. Со сяна, дышетӥсьёслы ог-огзылэсь учкыса ужаны, выль тодон-валан басьтыны луонлык сётэ. Пусъём, жюри ёзчиос азьын тодон-валанзэс, быгатонлыкъёссэс, ужан амалъёссэс Ижкарысь, Сьӧлта, Якшур-Бӧдья, ёросъёсысь но Татарстанысь Кукмор ёросысь ӧнерчиос возьматӥзы. Соосты пӧртэм номинациосын пусйизы. Ужрадэз «Вордскем кыл» журналлэн редакциез, Удмурт кун университетысь Удмурт кылосбуръя, финно-угроведениея но журналистикая институт но Удмурт кылъя но литературая дышетӥсьёслэн методикая элькун огазеяськонзы радъязы.  Тодэ вайытом, Удмуртиысь визьнодась «Учитель здоровья России – 2020» огъяросси конкурслэн лауреатэз луиз. Тегъёс: Дышетон Удмуртия удмурткыл дышетӥсьёс  